Kokoomuksen puheenjohtaja, valtiovarainministeri Petteri Orpo sanoo Iltalehden haastattelussa kannattavansa muutoksia kansanedustajien kritisoituun sopeutumiseläkejärjestelmään.

Orpo kertoo Iltalehdelle seuranneensa viime päivien uutisointia ja ymmärtävänsä, että kansalaiset ovat asiasta jokseenkin äkämystyneitä. Orpon mukaan sopeutumiseläke on nimensä mukaisesti tarkoitettu sopeutumiseen.

- Jos entinen kansanedustaja on työllistynyt omaan ammattiinsa - ja vielä hyvätuloiseen ammattiin - tai jos hänellä on muita tuloja, niin pidän silloin vääränä sitä, että hän nauttii edelleen sopeutumiseläkettä, Orpo sanoo.

Iltalehti uutisoi maanantaina kokoomuksen entisestä kansanedustajasta Tuija Nurmesta, 59, joka on nostanut sopeutumiseläkettä yhtäjaksoisesti vuodesta 2011, vaikka on työskennellyt samaan aikaan lääkärinä Terveystalossa.

Nurmi on laskuttanut Terveystaloa perheyhtiönsä kautta. Nurmi ei ole nostanut yhtiöstä lainkaan palkkaa, mikä on mahdollistanut sopeutumiseläkkeen nostamisen. Vuonna 2015 Nurmi ansaitsi yhteensä lähes 100 000 euroa, josta yli puolet oli pääomatuloja.

- Näiden tietojen valossa tämä ei ole tämän järjestelmän tarkoitus. Silloin ei mielestäni toimita oikein, Orpo sanoo.

- Kuten sanoin, jos on työllistynyt omaan ammattiinsa - ja vielä hyvätuloiseen ammattiin - niin silloin ei ole tarkoitus, että nostetaan vielä sopeutumiseläkettä.

Vanhatkin edustajat tarkasteluun

Orpo on ennen vuoden 2011 vaaleja eduskunnassa aloittaneena kansanedustajana itsekin sopeutumiseläkejärjestelmän piirissä. Vuoden 2011 vaalien jälkeen aloittaneille uusille kansanedustajille maksetaan huomattavasti maltillisempaa sopeutumisrahaa.

Olisitteko itse valmis luopumaan vanhasta järjestelmästä ja ottamaan tilalle sopeutumisrahan?

- Minun mielestäni tälle järjestelmälle on syytä tehdä jotain. Jos se mahdollistaa epätarkoituksenmukaisen eläkkeiden noston, niin kuin nyt on joissakin tapauksissa selvästi käynyt, sitä on syytä tarkastella ja myös meidän ennen vuotta 2011 valittujen osalta.

Orpon mukaan eduskunnan johto, hallinto ja eduskuntaryhmät pohtivat parhaillaan, millaisia muutoksia sopeutumiseläkejärjestelmään tulisi tehdä, jotta se olisi oikeudenmukainen ja tasapuolinen kaikkien kohdalta. Tämä on Orpon mukaan hyvä asia.

Mikä on kokoomuksen linja tässä asiassa?

- Kokoomuksen linja on se, että pitää olla oikeudenmukainen järjestelmä, ja nyt esille tulleet tapaukset - ainakaan jotkut niistä - eivät ole sen tarkoituksen mukaisia, mihin tämä järjestelmä on luotu, Orpo sanoo.

- Siksi kokoomuksen puheenjohtajana kannatan sitä, että eduskuntaryhmät yhdessä eduskunnan johdon kanssa käy tätä järjestelmää läpi ja valmistelee ja miettii tähän tarvittavia muutoksia.

Kokoomuksen puheenjohtaja, valtiovarainministeri Petteri Orpo kannattaa muutoksia kansanedustajien kritisoituun sopeutumiseläkejärjestelmään. Ihmiset eivät koe sitä oikeudenmukaisena, Orpo sanoo. JARNO KUUSINEN/AOP

Palautetta on tullut

Orpon mukaan niin Nurmen kuin kokoomuksen entisen ministerin Suvi Lindéninkin tapauksista on tullut palautetta. Konsulttiyhtiönsä kautta startupeja " autteleva " Lindén on nostanut noin 5 800 euron sopeutumiseläkettään yhtäjaksoisesti vuodesta 2011.

- Kyllähän sitä palautetta on tullut, koska ihmiset eivät koe sitä oikeudenmukaisena. Siitä syystä minusta on tärkeää, että nämä asiat käydään nyt läpi täällä eduskunnassa eduskuntaryhmien ja eduskunnan johdon toimesta kunnolla läpi, Orpo sanoo.

Uskallatteko antaa jonkinlaista arviota siitä, koska asiassa ollaan viisaampia tai kenties jonkun päätöksen äärellä?

- Se riippuu tietenkin eduskunnan ja eduskuntaryhmien johdosta, mutta kyllä tämä asia on mielestäni sellainen, että siinä pitäisi loppuvuoden alkuvuoden aikana pystyä menemään eteenpäin, Orpo sanoo.